วิตกข้อมูลเศรษฐกิจยูโรโซนฉุดตลาดหุ้นยุโรปปิดลบ
ตลาดหุ้นยุโรปปิดร่วงลงเมื่อคืนนี้ (28 ม.ค.) หลังมีข้อมูลที่บ่งชี้ถึงความอ่อนแอของเศรษฐกิจยูโรโซน โดยเฉพาะอย่างยิ่งดัชนีความเชื่อมั่นของผู้บริโภคและภาคธุรกิจในยูโรโซนที่ปรับลดลงสู่ระดับต่ำสุดในรอบในรอบเกือบ 5 เดือน นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทเอกชน ซึ่งรวมถึงบริษัท H&M 
29 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.6% ปิด (28 ม.ค.) ที่ 334.89 จุด, ดัชนี CAC-40 ตลาดหุ้นฝรั่งเศสปิดที่ 4,322.16 จุด ลดลง 58.20 จุด หรือ -1.33%, ดัชนี DAX ตลาดหุ้นเยอรมันปิดที่ 9,639.59 จุด ร่วงลง 241.23 จุด หรือ -2.44% และดัชนี FTSE 100 ตลาดหุ้นลอนดอนปิดที่ 5,931.78 จุด ลดลง 58.59 จุด หรือ -0.98%
ตลาดหุ้นยุโรปร่วงลงหลังจากคณะกรรมาธิการยุโรป (EC) เปิดเผยว่า ดัชนีความเชื่อมั่นทางเศรษฐกิจ (ESI) ซึ่งวัดความเชื่อมั่นของผู้บริโภคและภาคธุรกิจในยูโรโซน ร่วงลงสู่ระดับ 105.0 ในเดือนม.ค. ซึ่งเป็นระดับต่ำสุดนับตั้งแต่เดือนส.ค.ปีที่แล้ว จากระดับ 106.7 ในเดือนธ.ค.
นอกจากนี้ Destatis ซึ่งเป็นสำนักงานสถิติแห่งชาติของเยอรมนี เปิดเผยว่า อัตราเงินเฟ้อของเยอรมนี ซึ่งวัดตามมาตรฐานของสหภาพยุโรป ร่วงลง 0.9% ในเดือนม.ค. เมื่อเทียบรายเดือน ทั้งนี้ ตัวเลขอัตราเงินเฟ้อดังกล่าวบ่งชี้ว่าธนาคารกลางยุโรปยังคงต้องใช้ความพยายามในการผลักดันให้อัตราเงินเฟ้อในยูโรโซนเข้าใกล้เป้าหมายที่ระดับ 2%
หุ้น H&amp;M ร่วงลง 4.8% หลังจากบริษัทปรับลดคาดการณ์ผลประกอบการในไตรมาสแรกปีนี้ อันเนื่องมาจากผลกระทบของการแข็งค่าของสกุลเงินดอลลาร์ ส่วนหุ้น Roche ซึ่งเป็นบริษัทผลิตยารายใหญ่ ดิ่งลง 3.8% หลังจากบริษัทเปิดเผยผลประกอบการที่ต่ำกว่าคาด